

**”Den dag min mor huskede mig” v/familierådgiver Lone Carmel**

**Om at have en mor med en demenssygdom. Historien om håb og drømme der ændres.**

**De mange dilemmaer, når rollerne og relationerne bringes i uorden.**

**Mandag 05.05.2025 kl. 19.00 til 21.00 i Hvalsø Aktivitetscenter, Østergade 1, 4330 Hvalsø**

**Kom og hør Lones historie, ud fra bogen ”Demens, dilemmaer og stjernestunder”, om hvordan det er, når ens forældre bliver ramt af en demenssygdom. Hvordan følelserne og respekten tackles og hvordan man husker de gode historier, når det hele bliver svært. Hvordan det opleves at ens mor bliver en anden og langsomt mister sine færdigheder. At være mor for sin mor og samtidig have små børn selv. Hvordan stjernestunder og dilemmaer går hånd i hånd, for hjertet har ikke demens. Et personligt foredrag om at være medpassager på den lange rejse mod meget ukendt land.**

**Aftenens foredragsholder, Lone Carmel, er familierådgiver med base i Roskilde. Bogen, som hun har skrevet sammen med journalist Annette Westphal Thuesen, har baggrund i forfatternes egne oplevelser med demensramte forældre. Lone afholder sammen med demenspræst i Lejre Provsti, Mikela Risum, samtalegrupper for voksne børn, der har demens tæt på.**

**Efter foredraget vil det være muligt for deltagerne at kommentere og stille spørgsmål – både til aftenens foredragsholder og til en af Lejre Kommunes demenskoordinatorer. Bogen ”Demens, dilemmaer og stjernestunder” vil kunne købes på aftenen for kr. 300,00, hvoraf forfatterne af salget på denne aften donerer kr. 25,00 pr. bog til Alzheimerforeningen i anledning af ”Demensugen”.**

**Arrangementet er et samarbejde mellem Lejre Kommune og Alzheimerforeningen, og det er støttet af Lejre Kommune. Arrangementet er en del af den årlige ”Demensuge” (uge 19).**

**Deltagelse er gratis, men tilmelding er nødvendig på grund af et begrænset antal pladser og det praktiske arrangement. Der serveres en forfriskning i pausen.**

**Tilmelding senest 28.04.2025 på e-mail til: torben@wibe-andersen.dk - med oplysning om navne og telefonnummer.**

**Med venlig hilsen – og på gensyn til en udbytterig aften**

**Demenskoordinatorerne i Lejre Kommune**

**Alzheimerforeningen Østsjælland**